四十二章經

世尊成道已 作是思惟 離欲寂靜 是最爲勝 住大禪定 降諸魔道

於鹿野苑中 轉四諦法輪 度□陳如等五人 而證道果

復有比丘所說諸疑 求佛進止 世尊敎□ 一一開悟 合掌敬諾 而順尊□

佛言 辭親出家 識心達本 解無爲法 名曰沙門

常行二百五十戒 進止淸淨 爲四眞道行 成阿羅漢

阿羅漢者 能飛行變化 曠劫壽命 住動天地

次爲阿那含 阿那含者 壽終靈神 上十九天 證阿羅漢

次爲斯陀含 斯陀含者 一上一還 卽得阿羅漢

次爲須陀洹 須陀洹者 七死七生 便證阿羅漢

愛欲斷者 如四肢斷 不復用之

佛言 出家沙門者 斷欲去愛 識自心源 達佛深理 悟無爲法

內無所得 外無所求 心不繫道 亦不結業 無念無作 非修非證

不歷諸位 而自崇最 名之爲道

佛言 剃除鬚髮 而爲沙門 受道法者 去世資財 乞求取足

日中一食 樹下一宿 愼勿再矣

使人愚蔽者 愛與欲也

佛言 衆生以十事爲善 亦以十事爲惡 何等爲十 身三 口四 意三

身三者 殺 盜 □

口四者 兩舌 惡口 妄言 綺語

意三者 嫉 □ 癡

如是十事 不順聖道 名十惡行 是惡若止 名十善行耳

佛言 人有衆過 而不自悔 頓息其心 罪來赴身 如水歸海 漸成深廣

若人有過 自解知非 改惡行善 罪自消滅 如病得汗 漸有□損耳

佛言 惡人聞善 故來擾亂者 汝自禁息 當無瞋責 彼來惡者 而自惡之

佛言 有人聞吾守道 行大仁慈 故致罵佛

佛默不對 罵止 問曰 子以禮從人 其人不納 禮歸子乎 對曰 歸矣

佛言 今子罵我 我今不納 子自持禍 歸子身矣

猶響應聲 影之隨形 終無免離 愼勿爲惡

佛言 惡人害賢者 猶仰天而唾 唾不至天 還從己墮

逆風揚塵 塵不至彼 還□己身 賢不可毁 禍必滅己

佛言 博聞愛道 道必難會 守志奉道 其道甚大

佛言 睹人施道 助之歡善 得福甚大 沙門問曰 此福盡乎

佛言 譬如一炬之火 數百千人 各以炬來分取 熟食除冥 此炬如故 福亦如之

佛言 飯惡人百 不如飯一善人 飯善人千 不如飯一持五戒者

飯五戒者萬 不如飯一須陀洹 飯百萬須陀洹不如飯一斯陀含

飯千萬斯陀含 不如飯一阿那含 飯一億阿那含 不如飯一阿羅漢

飯十億阿羅漢 不如飯一□ 支佛  飯百億□支佛 不如飯一三世諸佛

飯千億三世諸佛 不如飯一無念無住無修無證之者

佛言 人有二十難

貧窮布施難 豪貴學道難 棄命必死難 得睹佛經難 生値佛世難 忍色忍欲難

見好不求難 被辱不瞋難 有劫不臨難 觸事無心難 廣學博究難 除滅我慢難

不輕未學難 心行平等難 不說是非難 會善知識難 見性學道難 隨化度人難

睹境不動難 善解方便難

沙門問佛 以何因緣 得知宿命 會其至道

佛言 淨心守志 可會至道 譬如磨鏡 垢去明存 斷欲無求 當得宿命

沙門問佛 何者爲善 何者最大

佛言 行道守眞者善 志與道合者大

沙門問佛 何者多力 何者最明

佛言 忍辱多力 不懷惡故 兼加安健 忍者無惡 必爲人尊

心垢滅盡 淨無瑕穢 是爲最明

未有天地 逮於今日 十方所有 無有不見 無有不聞 得一切智 可謂明矣

佛言 大懷愛欲 不見道者 譬如澄水 致手攪之 衆人共臨 無有睹其影者

人以愛欲交錯 心中濁興 故不見道 汝等沙門 當捨愛欲 愛欲垢盡 道可見矣

佛言 夫見道者 譬如持炬 入冥室中 其冥卽滅 而明獨存

學道見諦 無明卽滅 而明常存矣

佛言 吾法念無念念 行無行行 言無言言 修無修修

會者近爾 迷者遠乎 言語道斷 非物所拘 差之毫釐 失之須臾

佛言 觀天地 念非常 觀世界 念非常 觀靈覺 卽菩提 如是知識 得道疾矣

佛言 當今身中四大 各自有名 都無我者 我旣都無 其如幻耳

佛言 人隨情欲 求於聲名 聲名顯著 身已故矣 貪世常名 而不學道 枉功勞形

譬如燒香 雖人聞香 香之燼矣 危身之火 而在其後

佛言 財色於人 人之不捨 譬如刀刃有蜜 不足一餐之美 小兒□之 則有割舌之患

佛言 人繫於妻子舍宅 甚於牢獄 牢獄有散釋之期 妻子無遠離之念

情愛於色 豈憚驅馳 雖有虎口之患 心存甘伏 投泥自溺 故曰凡夫

透得此門 出塵羅漢

佛言 愛欲莫甚於色 色之爲欲 其大無外

賴有一矣 若使二同 普天之人 無能爲道者矣

佛言 愛欲之人 猶如執炬 逆風而行 必有燒手之患

天神獻玉女於佛 欲壞佛意 佛言革囊衆穢 爾來何爲 去 吾不用

天神愈敬 因問道意 佛爲解說 卽得須陀洹果

佛言 夫爲道者 猶木在水 尋流而行 不觸兩岸

不爲人取 不爲鬼神所遮 不爲□流所住 亦不腐敗

吾保此木 決定入海 學道之人 不爲情欲所惑 不爲衆邪所□ 精進無爲

吾保此人 必得道矣

佛言 愼勿信汝意 汝意不可信 愼勿與色會 色會卽禍生 得阿羅漢已 乃可信汝意

佛言 愼勿視女色 亦莫共言語

若與語者 正心思念 我爲沙門 處於濁世 當如蓮華 不爲泥□

想其老者如母 長者如□ 少者如妹 稚者如子 生度脫心 息滅惡念

佛言 夫爲道者 如被乾草 火來須避 道人見欲 必當遠之

佛言 有人患淫不止 欲自斷陰 佛謂之曰 若斷其陰 不如斷心

心如功曹 功曹若止 從者都息 邪心不止 斷陰何益

佛爲說偈 欲生於汝意 意以思想生 二心各寂靜 非色亦非行

佛言 此偈是迦葉佛說

佛言 人從愛欲生憂 從憂生怖 若離於愛 何憂何怖

佛言 夫爲道者 譬如一人與萬人戰

□鎧出門 意或怯弱 或半路而退 或格□而死 或得勝而還

沙門學道 應當堅持其心 精進勇銳 不畏前境 破滅衆魔 而得道果

沙門夜誦迦葉佛遺敎經 其聲悲緊 思悔欲退

佛問之曰 汝昔在家 曾爲何業 對曰 愛彈琴

佛言 弦緩如何 對曰 不鳴矣 弦急如何 對曰 聲緩矣

急緩得中如何 對曰 諸音普矣

佛言 沙門學道亦然 心若調適 道可得矣 於道若暴 暴卽身疲

其身若疲 意卽生惱 意若生惱 行卽退矣 其行旣退 罪必加矣

但淸淨安樂 道不失矣

佛言 如人鍛鐵 去滓成器 器卽精好 學道之人 去心垢染 行卽淸淨矣

佛言 人離惡道 得爲人難 旣得爲人 去女卽男難 旣得爲男 六根完具難

六根旣具 生中國難 旣生中國 値佛世難 旣値佛世 遇道者難

旣得遇道 興信心難 旣興信心 發菩提心難 旣發菩提心 無修無證難

佛言 佛子離吾數千里 憶念吾戒 必得道果

在吾左右 雖常見吾 不順吾戒 終不得道

佛問沙門 人命在幾間 對曰 數日間

佛言 子未知道 復問一沙門 人命在幾間 對曰 飯食間

佛言 子未知道 復問一沙門 人命在幾間 對曰 呼吸間

佛言 善哉 子知道矣

佛言 學佛道者 佛所言說 皆應信順 譬如食蜜 中邊皆甛 吾經亦爾

佛言 沙門行道 無如磨牛 身雖行道 心道不行 心道若行 何用行道

佛言 夫爲道者 如牛負重 行深泥中 疲極不敢 左右顧視 出離□泥 乃可蘇息

沙門當觀情欲 甚於□泥 直心念道 可免苦矣

佛言 吾視王侯之位 如過隙塵 視金玉之寶 如瓦礫 視紈素之服 如□帛

視大千界 如一訶子 視阿□池水 如塗足油 視方便門 如化寶聚

視無上乘 如夢金帛 視佛道 如眼前華 視禪定 如須彌柱 視涅槃 如晝夕寤

視倒正 如六龍舞 視平等 如一眞地 視興化 如四時木

諸大比丘 聞佛所說 歡喜奉行

三重市 魏世杰謹誌